TRAFIKALT GRUNNKURS

*Sted: Kyrkjekontoret  
Pizza kl 14.45-15.00*  
*Teambuilding oppgave: Gruppeoppgave, 4 grupper x 5. Lage høyste tårn som mulig av papir og teip!*

# Velkommen

Noen lurer kanskje på hvorfor kirken har tatt på seg oppgaven med å arrangere trafikalt grunnkurs i Bjerkreim? Det er flere grunner til dette.

* 1. Vi ønsker å få ned antall ulykker,
  2. minne om det ansvaret dere har når dere er i trafikken, at en må være oppmerksomme og ikke være beruset for eksempel, Totalforbud!
  3. men kanskje hovedgrunnen for at vi inviterer til Trafikalt Grunnkurs er at vi vil si litt om hvor unikt og verdifullt **mennesket er,** både for hverandre men også for Gud.

Det å ferdes i trafikken og det vi som kirken ønsker å formidle har nemlig mange likhetstrekk! Vi ønsker f.eks. å formidle tro, tillit, ansvar, glede og et miljø der vi ser hverandre! Og alt dette er jo også viktig i trafikken.

*Jeg kommer bare til å si noe nå som innledning, og etter det er det Kjell Høien som skal ta seg av resten av undervisningen.*

# Håndtrykket

Selv er jeg veldig glad i å håndhilse med dem jeg snakker med. Et håndtrykk er et synlig tegn på at du ser og anerkjenner de folka rundt deg i dag. I trafikken er det også veldig viktig at vi ser hverandre! Derfor er bilene utstyrt med hovedlys, blinklys og bremselys. Bilen er utstyrt med speil og gjennomsiktige glass og vinduer, nettopp fordi du skal se de andre som ferdes i trafikken.

Men dessverre, selv om bilene er utstyrt med mange hjelpemidler, hender det at ulykken er ute og man får se hvor brutal trafikken *og livet* kan være. Det er ikke alltid det er personen bak rattet som er syndebukken, men dessverre kan det være ulike forhold som ligger til rette for at det bare gikk galt den dagen. F.eks. hvis det er glatt eller andre ting. Samtidig kan vi ikke bare skylde alt på forhold som vi ikke råder over når noe går galt. Vi kan alle være med å ta ansvar for å unngå så mange ulykker som mulig. Både i trafikken men også i livet for øvrig. Derfor har kirken engasjert seg i dette;

Kirken vil minne om det ansvaret hver og en av oss har når vi ferdes i trafikken. I tillegg ønsker vi også at dere skal ta bevisste veivalg ellers i livet også.

I en bygd som vår blir alle berørt når det skjer ei ulykke. Mange kjenner eller vet hvem det er som er involvert. **Hver person** som dør i trafikken er **en for mye**. Vi har alle et ansvar for hverandre, at ikke vi påfører hverandre ulykker eller skader.

På den andre siden er det jo også mye glede med det å kunne ferdes på veien! Reise på ferie, utforske nye steder, komme seg litt bort, reise til byen, til venner, til kirken, til fjells, til butikken. Ingen tvil om at menneskelig ferdsel er veldig viktig for oss, ja vi er avhengige av det hver dag.

Av og til når jeg er ute og kjører tenker jeg på hvor fascinerende det er at vi mennesker har endret oss fra å være nokså begrenset til å kunne oppholde oss bare der vi bor, til å kunne ferdes nesten hvor vi vil på denne planeten! Når vi våkner om morgenen kan vi være i Bjerkreim og når vi legger oss om kvelden kan vi være i Afrika!

Og selv om moderne menneskelig ferdsel med kjøretøy, tog og fly har vokst frem og blitt tilgjengelig for nesten alle, bare de siste 70 årene, så står det noe i Bibelen om menneskets rolle i verden, i det kapitlet som omhandler når de første menneskene ble skapt.

## 1. Mos 1:26-29

*26 Gud sa: «La oss lage mennesker i vårt bilde, så de ligner oss! De skal råde over fiskene i havet og fuglene under himmelen, over feet og alle ville dyr og alt krypet som det kryr av på jorden.» 27 Og Gud skapte mennesket i sitt bilde, i Guds bilde skapte han det, som mann og kvinne skapte han dem. 28 Gud velsignet dem og sa til dem: «Vær fruktbare og bli mange, fyll jorden og legg den under dere! Dere skal råde over fiskene i havet og over fuglene under himmelen og over alle dyr som det kryr av på jorden.» 29 Og Gud sa: «Se, jeg gir dere alle planter som setter frø, alle som finnes på hele jorden, og alle trær som bærer frukt med frø i. Det skal dere ha å spise.*

Som vi ser så har vi fått jorden i gave fra en god Gud, men med denne gaven føler det et ansvar! Vi har fått et forvalteransvar og en plikt til å **ta vare på jorden** og hverandre. Vi skal råde over jorden, ikke på en hensynsløs måte slik at vi tømmer den for ressurser, men sånn at vi tar hensyn til den og tilrettelegger for fremtiden.

*På samme måte i trafikken* kan vi ikke råde over veien på en hensynsløs måte, men at vi tar hensyn og tilrettelegger for sikker kjøring både for oss selv og for andre. Og som trafikanter eller **bilister** er vi jo også med å forurense den naturen som vi har blitt satt til å råde over og her har vi også som mennesker et ansvar å få til en bærekraftig balanse for fremtiden.

Både Gud og Samferdselsdepartementet gitt oss regler som vi må forholde oss til. Disse reglene er ikke ment å undertrykke oss eller holde oss nede så vi ikke kan få utfolde oss. Det er ikke frihet å bryte fartsgrensen, på samme måte som at det ikke er frihet å kjøre i motgående kjørefelt på motorveien eller å kjøre uten sikkerhetsbelte. Nei, da er det heller frihet å gjøre det som reglene sier, det er først da du er fri til å kjøre hvor du vil, når du vil.

# Kristent menneskesyn og ferdsel i trafikken

Det kristne menneskesynet sier at mennesket er skapt av Gud i Guds bilde. Gud ville skape hver og en av oss og dermed har vi alle en grunnleggende verdi som ikke kan rokkes ved.

Samtidig lærer det kristne menneskesynet at mennesket også har «falt i synd» altså at vi valgte en annen vei enn Guds vilje. Vi ville lage våre egne regler og følge våre egne lyster. Guds gode vilje og ordninger for mennesket ble brutt og ødelagt. Tillit ble til mistillit, den sunne kjærligheten til seg selv og andre ble til selvopptatthet og egoisme, og nestekjærligheten ble til misunnelse.

Men på tross av dette gav ikke Gud opp mennesket, men han sendte Jesus for å ta på seg straffen for våre brudd på hans gode regler og forordninger. For på tross av at vi var blitt fiender av Gud på grunn av alt det onde vi gjorde, så ofret han seg selv for oss. Og slik er det vi må se på andre mennesker også, vi har et enormt ansvar overfor hverandre når hver og en av oss er så verdifull.

***Snakk om fordeler og ulemper ved å ha regler. Hva er positivt med regler og hva er kjipt? Noen som har vært i en bilulykke eller har erfaring med når ting gikk galt?***

Avslutningsvis vil jeg gi dere noen råd på veien, både når det gjelder veien i trafikken og veien i livet ellers:

Det er bare du som kan leve ditt liv, og valgene du tar er det bare du som kan ta.

Tenk igjennom hvem du er og ta selvstendige valg ut fra dette. Tenk fremover på de valgene du kommer til å bli stilt overfor, da står du sterkere når de valgene en dag kommer.

Ikke dilt etter flertallet akkurat her og nå men velg det rette selv om flertallet kanskje velger noe annet.